पहले मैं सोचा करता था कि अगर आप बचपन में किसी सेंट ज़ेवियर्स स्कूल में पढ़े हों और आपकी तरुणाई किसी आई. आई. टी. में, पेन्सिलवानिया के कार्नेगी मेलॉन विश्वविद्यालय और मैसाच्यूट्स इंस्टीटृयूट ऑफ टेक्नालॉजी में पढ़ाई करते बीती हो, तो यह तो हो सकता है कि आप ज़मीन से ज़रा कटे हुए हों, मगर आमतौर पर समझदार ही होंगे। लेकिन इस हफ़्ते की शुरुआत में जब ‘लोक-नायक’ जय(श्री)राम रमेश ने देश को बताया कि कांग्रेस पार्टी का अस्तित्व अपनी क़ब्र में पैर लटकाए पड़ा है तो मेरी यह सोच चूर-चूर हो गई। इतना तो मैं भी जानता हूं कि कांग्रेस एक मुश्क़िल दौर से गुज़र रही है, इतना भी मैं जानता हूं कि मुझ जैसे लोग जय(श्री)राम की अक़्ल, दख़ल, प्रतिभा और योग्यता के मामले में दूर-दूर तक कहीं नहीं टिकते हैं, लेकिन फिर भी उनकी बुद्धि की ताज़ा छलकाहट मेरे गले से नीचे नहीं उतर पा रही।